
A V I Z

asupra propunerii legislative pentru modificarea Legii nr.126 din 27 decembrie 1995 privind regimul materiilor explozive

În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Legii nr.126 din 27 decembrie 1995 privind regimul materiilor explozive, trimisă cu adresa nr. Pl.x 591 din 29 iunie 2006, înregistrată sub nr. 31/890 din 30 iunie 2006.


Camera Deputaţilor este Cameră decizională.

Senatul a respins propunerea legislativă în şedinţa din 22 iunie 2006.

Guvernul, prin adresa nr.1158 din 10.04.2006, nu susţine adoptarea acestei propuneri legislative, precizând că la nivelul Uniunii Europene este în curs de adoptare Directiva Parlamentului European şi a Consiliului nr. 2005/0194 (COD) privind plasarea pe piaţă a articolelor pirotehnice. Pe baza prevederilor acesteia, Ministerul Muncii, Solidarităţii Sociale şi Familiei şi Ministerul Administraţiei şi Internelor sunt în curs de elaborare a unui proiect de act normativ care va reglementa optim şi cuprinzător acest domeniu, asigurând şi compatibilizarea legislaţiei naţionale cu cea comunitară.
Potrivit prevederilor art. 61 din Regulamentul Camerei Deputaţilor, comisia a dezbătut propunerea legislativă în şedinţa din 6 septembrie 2006.

Membrii comisiei au examinat propunerea legislativă, expunerea de motive şi avizul favorabil al Consiliului Legislativ nr. 338 din 06.03.2006. 

În urma dezbaterilor, cu unanimitate de voturi, s-a hotărât avizarea favorabilă a propunerii legislative susmenţionate. 

În raport de obiectul şi conţinutul său, propunerea legislativă face parte din categoria legilor organice, ca şi legea asupra căreia se intervine legislativ.

